CELEX: 32021D1437
Language: bg
Date: 2021-08-03 00:00:00
Title: Решение (ЕС) 2021/1437 на Европейската централна банка от 3 август 2021 година за изменение на Решение (ЕС) 2017/934 за делегирането на решения относно значимостта на поднадзорните лица (ЕЦБ/2021/33)

6.9.2021   
               
               
                  BG
               
               
                  Официален вестник на Европейския съюз
               
               
                  L 314/1
               
            
         РЕШЕНИЕ (ЕС) 2021/1437 НА ЕВРОПЕЙСКАТА ЦЕНТРАЛНА БАНКА
         от 3 август 2021 година
         за изменение на Решение (ЕС) 2017/934 за делегирането на решения относно значимостта на поднадзорните лица (ЕЦБ/2021/33)
         УПРАВИТЕЛНИЯТ СЪВЕТ НА EВРОПЕЙСКАТА ЦЕНТРАЛНА БАНКА,
         като взе предвид Договора за функционирането на Европейския съюз,
         като взе предвид Регламент (ЕС) № 1024/2013 на Съвета от 15 октомври 2013 г. за възлагане на Европейската централна банка на конкретни задачи относно политиките, свързани с пруденциалния надзор над кредитните институции (1), и по-специално член 6 от него,
         като взе предвид Решение (ЕС) 2017/933 на Европейската централна банка от 16 ноември 2016 г. относно общата рамка за делегиране на правомощия за вземане на решения по отношение на правните инструменти във връзка с надзорните задачи (ЕЦБ/2016/40) (2), и по-специално член 4 от него,
         като има предвид, че:
         
                     (1)
                  
                  
                     Решение (ЕС) 2017/934 на Европейската централна банка (ЕЦБ/2016/41) (3) определя критериите за делегиране на правомощия за вземане на решения на ръководителите на работни звена в Европейската централна банка (ЕЦБ) за приемането на решения относно значимостта на поднадзорните лица. Опитът, натрупан при прилагането на посоченото решение, показа, че са необходими някои пояснения и технически изменения, по-специално от съображения за последователност и сигурност при прилагането на тези критерии.
                  
               
                     (2)
                  
                  
                     Процедурата за делегиране на правомощия за вземане на решения следва да бъде изяснена по отношение на изменения на решения относно значимостта, когато ръководителите на работни звена имат опасения относно взаимосвързаността на такова решение с едно или повече други решения, изискващи надзорно одобрение. Такъв може да бъде случаят, когато резултатът от съответната надзорна оценка оказва пряко въздействие върху едно или повече от тези други решения и поради това решенията следва да се разглеждат едновременно от един и същ орган за вземане на решения, за да се предотвратят противоречиви резултати.
                  
               
                     (3)
                  
                  
                     На 24 юни 2020 г. Управителният съвет взе решение за установяване на тясно сътрудничество между ЕЦБ и Република България (4), както и между ЕЦБ и Република Хърватия (5). В член 7, параграф 1 от Регламент (ЕС) № 1024/2013 се предвижда, че за да изпълнява определени задачи по отношение на кредитни институции, установени в държава членка, чиято парична единица не е еврото, когато е установено тясно сътрудничество в съответствие с посочения член, ЕЦБ може да изпраща инструкции до националния компетентен орган на съответната държава членка. Поради това е целесъобразно тези инструкции да се включат сред актовете, които ЕЦБ може да приема чрез делегиране на ръководителите на работни звена съгласно съответните разпоредби на Решение (ЕС) 2017/933 (ЕЦБ/2016/40).
                  
               
                     (4)
                  
                  
                     Освен това, когато ръководителите на работни звена имат опасения относно сложността или чувствителността — от гледна точка на влиянието върху репутацията на ЕЦБ и/или функционирането на единния надзорен механизъм — на изменение на решение относно значимостта, такова изменение на решение относно значимостта следва да бъде прието по процедурата при липса на възражения, а не чрез делегирано решение. Това изменение осигурява съответствие с процедурите, установени в решенията за делегиране, приети от Управителния съвет съгласно член 4 от Решение (ЕС) 2017/933 (ЕЦБ/2016/40) по отношение на други видове надзорни решения.
                  
               
                     (5)
                  
                  
                     Поради това Решение (ЕС) 2017/934 (ЕЦБ/2016/41) следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            Изменения
            Решение (ЕС) 2017/934 (ЕЦБ/2016/41) се изменя, както следва:
            
                        1.
                     
                     
                        В член 1 от се добавя следната точка 9:
                        
                           „9)   „чувствителност“ е характеристика или фактор, който може да има отрицателно влияние върху репутацията на ЕЦБ и/или върху ефективното и последователно функциониране на единния надзорен механизъм, включително, но не само: а) съответното поднадзорно лице преди това е било или понастоящем е обект на строги надзорни мерки, като например мерки за ранна намеса; б) след като бъде приет, проектът на решение ще създаде нов прецедент, който би могъл да обвърже ЕЦБ в бъдеще; в) след като бъде приет, проектът на решение може да привлече отрицателно медийно или обществено внимание; или г) национален компетентен орган, който е установил тясно сътрудничество с ЕЦБ, съобщава на ЕЦБ своето несъгласие с предложения проект на решение.“.
                        
                     
                  
                        2.
                     
                     
                        В член 2 от се добавят следните параграфи 3—5:
                        
                           „3.   Изменение на решение относно значимостта не се приема чрез делегирано решение, ако сложността на оценката или чувствителността на въпроса изисква да бъде прието по процедурата при липса на възражения.
                        
                        
                           4.   Делегирането на правомощия за вземане на решения съгласно параграф 1 се прилага по отношение на:
                           
                                       а)
                                    
                                    
                                       приемането от ЕЦБ на надзорни решения;
                                    
                                 
                                       б)
                                    
                                    
                                       приемането от ЕЦБ на инструкции, изпращани съгласно член 7 от Регламент (ЕС) № 1024/2013 до националните компетентни органи, с които ЕЦБ е установила тясно сътрудничество.
                                    
                                 
                        
                           5.   Ръководителите на работни звена представят на Надзорния съвет и на Управителния съвет изменение на решение относно значимостта, което отговаря на критериите за приемане на делегирани решения, посочени в член 3, за приемане по процедурата при липса на възражения, ако надзорната оценка на това изменение на решение относно значимостта има пряко въздействие върху надзорната оценка на друго решение, което трябва да бъде прието по процедурата при липса на възражения.“.
                        
                     
                  
         
            Член 2
            Влизане в сила
            Настоящото решение влиза в сила на двадесетия ден след публикуването му в Официален вестник на Европейския съюз.
         
         
            Съставено във Франкфурт на Майн на 3 август 2021 година.
            
               
                  Председател на ЕЦБ
               
               Christine LAGARDE
            
         
         
            (1)  ОВ L 287, 29.10.2013 г., стр. 63.
         
            (2)  ОВ L 141, 1.6.2017 г., стр. 14.
         
            (3)  Решение (ЕС) 2017/934 на Европейската централна банка от 16 ноември 2016 г. за делегирането на решения относно значимостта на поднадзорните лица (ЕЦБ/2016/41) (ОВ L 141, 1.6.2017 г., стр. 18).
         
            (4)  Решение (ЕС) 2020/1015 на Европейската централна банка от 24 юни 2020 г. за установяване на тясно сътрудничество между Европейската централна банка и Българската народна банка (ЕЦБ/2020/30) (ОВ L 224I, 13.7.2020 г., стр. 1).
         
            (5)  Решение (ЕС) 2020/1016 на Европейската централна банка от 24 юни 2020 г. за установяване на тясно сътрудничество между Европейската централна банка и Hrvatska narodna banka (ЕЦБ/2020/31) (ОВ L 224I, 13.7.2020 г., стр. 4).